പെയ്തിറങ്ങിയ കണ്ണീര് മഴ സംസ്ഥാനത്ത് രണ്ട് ദിവസമായി തുടരുന്ന ശക്തമായ മഴയില് ദുരന്ത ഭൂമിയായി മാറി കേരളം. മധ്യകേരളത്തില് കനത്ത നാശം വിതച്ച മഴയില് നിരവധി ജീവനുകളാണ് പൊലിഞ്ഞത്. ഏതാനും പേരെ ഇനിയും കണ്ടെത്താനുണ്ട്. ഇവര്ക്ക് വേണ്ടിയുള്ള തിരച്ചില് തുടരുകയാണ്. കുന്നിളകി വന്ന മണ്ണിനടിയില് എവിടെയെങ്കിലും ജീവന്റെ തുടിപ്പ് ശേഷിക്കുന്നുണ്ടോ എന്ന തിരച്ചിലിലാണ് എന്ഡിആര്എഫ് സംഘവും, പോലീസും, ഫയര് ഫോഴ്സും, നാട്ടുകാരുമെല്ലാം. ഇന്നലെ ഉരുള്പൊട്ടലുണ്ടായ കോട്ടയം മുണ്ടക്കയം കൂട്ടിക്കലില് നിന്ന് കൂടുതല് മൃതദേഹങ്ങള് കണ്ടെടുത്തു. കാവാലിയിലും പ്ലാപ്പള്ളിയിലുമായി ഇതുവരെ ആറ് മൃതദേഹമാണ് കണ്ടെടുത്തത്. മരിച്ചവരില് അഞ്ച് പേര് ഒരു കുടുംബത്തിലെ അംഗങ്ങളാണ്. ഈ കുടുംബത്തിലെ ഒരാളെ കൂടി കണ്ടെത്താനുണ്ട്. ചോലത്തടം കൂട്ടിക്കല് വില്ലേജ് പ്ലാപ്പള്ളി കാവാലി ഒറ്റലാങ്കലിലെ മാര്ട്ടിന്റെ ഭാര്യയും മക്കളും ഉള്പ്പെടെ ആറ് പേരില് അഞ്ച് പേരുടെ മൃതദേഹവും ലഭിച്ചു. മാര്ട്ടിന്, അമ്മ അന്നക്കുട്ടി, മാര്ട്ടിന്റെ ഭാര്യ സിനി, മക്കളായ സ്നേഹ, സോന, സാന്ദ്ര എന്നിവരാണ് ദുരന്തത്തില് പെട്ടത്. അപകടം ഉണ്ടാകുന്ന സമയത്ത് എല്ലാവരും വീട്ടില് ഉണ്ടായിരുന്നു. മൂന്ന് കുട്ടികളും വിദ്യാര്ത്ഥികളാണ്. ഇവരില് മൂന്നുപേരുടെ മൃതദേഹം ഇന്നലെ കണ്ടെത്തിയിരുന്നു. രണ്ട് പേരുടേത് ഇന്ന് കണ്ടെടുത്തു. മാര്ട്ടിന്,സിനി, ,സ്നേഹ, സോന,അന്നക്കുട്ടി എന്നിവരുടെ മൃതദേഹമാണ് കണ്ടെത്തിയ്ത. ഇനി കണ്ടെത്താനുള്ളത് മാര്ട്ടിന്റെ ഇളയമകള് സാന്ദ്രയെ ആണ്. ഇവരുടെ വീട് സമീപത്തെ തോട്ടിലേക്ക് പതിക്കുകയായിരുന്നു. ഈ തോട്ടില് നിന്നാണ് ഇന്ന് മൃതദേഹം കിട്ടിയിരിക്കുന്നത്. ഓട്ടോ ഡ്രൈവറായ ഷാലറ്റിന്റെ മൃതദേഹവും ഇന്ന് രാവിലെ കണ്ടെത്തിയിരുന്നുത്. കൂട്ടിക്കല് വെട്ടിക്കാനത്ത് നിന്നാണ് മൃതദേഹം ലഭിച്ചത്. ഷാര്ലറ്റ് ഇവിടെ ഒരു പുതിയ വീട് പണിയുന്നുണ്ടായിരുന്നു, അവിടേക്ക് എത്തിയപ്പോഴാണ് ദുരന്തത്തില് പെട്ടത്. കഴിഞ്ഞ ദിവസം കനത്ത മഴയില് പാലം കടക്കാന് ശ്രമിക്കുന്നതിനിടെ കുത്തൊഴുക്കില്പ്പെട്ട് കാര് അപകടത്തില്പ്പെട്ടതിന്റെ ചിത്രം. കൂത്താട്ടുകുളം കിഴകൊമ്ബ് അമ്ബാടിയില് നിഖില് ഉണ്ണികൃഷ്ണന് 30, കൂത്താട്ടുകുളം ഒലിയപ്പുറം വട്ടിനാല്പുത്തന്പുരയില് നിമ കെ. വിജയന് 31 എന്നിവരാണ് മരിച്ചത്. ഇവര് സഞ്ചരിച്ച കാര് ശനിയാഴ്ച രാവിലെ കാഞ്ഞാര് മൂന്നുങ്കവയല് കച്ചിറമറ്റം തോടിനു കുറുകെയുള്ള പാലത്തില് അപകടത്തില്പ്പെടുകയായിരുന്നു. പാലം കടക്കാന് ശ്രമിക്കുന്നതിനിടെ നാട്ടുകാര് വിലക്കിയെങ്കിലും കാര് മുന്നോട്ട് എടുക്കുകയായിരുന്നെന്ന് പറയുന്നു. പോകാന് കഴിയില്ലെന്ന് മനസ്സിലായതോടെ ഡോര് തുറന്നു പുറത്തിറങ്ങാന് ശ്രമിക്കുന്നതിനിടെ കാര് ഒഴുക്കില്പ്പെട്ട് സമീപത്തെ തോട്ടിലൂടെ 500 മീറ്ററോളം താഴേക്ക് പോയി. സംഭവമറിഞ്ഞ് എത്തിയ കാഞ്ഞാര് പൊലീസും മൂലമറ്റം അഗ്നി രക്ഷാ സേനയും നാട്ടുകാരും ചേര്ന്ന് നടത്തിയ തിരച്ചിലിന് ഒടുവിലാണ് ഇരുവരുടെയും മൃതദേഹങ്ങളും കാറും കണ്ടെത്തിയത്. കുട്ടിക്കാനം റോഡില് മണ്ണിടിച്ചിലില് കുടുങ്ങിയ വാഹനങ്ങള്. മലവെള്ള കുത്തൊഴുക്ക് കോട്ടയത്തിന്റെ മലയോരത്ത് വിതച്ചത് വന് ദുരന്തം. അതിതീവ്രമഴക്കൊപ്പം ഉരുള്പൊട്ടിയതോടെ ചരിത്രത്തിലിന്നുവരെ കാണാത്ത വെള്ളപ്പാച്ചിലിനാണ് കൂട്ടിക്കല്, മുണ്ടക്കയം, കാഞ്ഞിരപ്പള്ളി, ഈരാറ്റുപേട്ട, പൂഞ്ഞാര് തെക്കേക്കര, ഏന്തയാര്, കൊക്കയാര്, പൂഞ്ഞാര് മേഖലകള് സാക്ഷിയായത്. ഉരുള്പൊട്ടിയതിനൊപ്പം വലിയതോതില് മണ്ണിടിച്ചിലുണ്ടായി. ഇതോടെ പല സ്ഥലങ്ങളും ഒറ്റപ്പെട്ടു. രാത്രി വൈകിയും പല പ്രദേശങ്ങളിലേക്കും രക്ഷാപ്രവര്ത്തകര്ക്ക് എത്താന് കഴിഞ്ഞിട്ടില്ല. മണ്ണിടിച്ചിലിനെത്തുടര്ന്ന് കെ.കെ റോഡിലെ ഗതാഗതവും തകരാറായി. രണ്ടര മണിക്കൂറോളം തുടര്ച്ചയായി പെയ്ത മഴയാണ് ഉരുള്പൊട്ടലിന് ഇടയാക്കിയത്. കൂട്ടിക്കലിലെ കാവാലി, പ്ലാപ്പള്ളി എന്നിവിടങ്ങളിലുണ്ടായ ഉരുള്പ്പൊട്ടല് സമാനതകളില്ലാത്ത ദുരന്തത്തിന് ഇടയാക്കിയപ്പോള് പൂഞ്ഞാര് തെക്കേക്കര പഞ്ചായത്തിലെ ചോലത്തടത്തടക്കം ഉരുള്പൊട്ടി വലിയ തോതില് വെള്ളം കുതിച്ചൊഴുകി. ഇതില് മഹാപ്രളയകാലത്തും പോലും മുങ്ങാത്ത പ്രദേശങ്ങളും വീടുകളും വെള്ളത്തിനടിയിലായി. കൊക്കയാര് പഞ്ചായത്തിലെ ഉറുമ്ബിക്കര ടോപ്പ് അടക്കം മറ്റ് പലയിടങ്ങളിലും ഉരുള് പൊട്ടി. അമ്ബതോളം കുടുംബങ്ങളെ ഏന്തയാര് ജെ.ജെ മര്ഫി സ്കൂളില് തുറന്ന ദുരിതാശ്വാസ ക്യാമ്ബിലേക്ക് മാറ്റി. മുണ്ടക്കയം കോസ്വേ അടക്കം വെള്ളത്തിലായതോടെ വിവിധ റോഡുകളിലൂടെയുള്ള ഗതാഗതവും ജില്ലഭരണകൂടം നിരോധിച്ചു. കൂട്ടിക്കല് മേഖലയിലാണ് വന്നാശമുണ്ടായത്. ഉരുളില് പലരുടെയും ജീവനെടുത്തതിനൊപ്പം നിരവധി വീടുകളും കടകളും തുടച്ചുനീക്കി. പലതും വെള്ളത്തിനടിയിലായി. കൂട്ടിക്കല് ടൗണിലടക്കം വെള്ളം നിറഞ്ഞതോടെ പഞ്ചായത്ത് പൂര്ണമായും ഒറ്റപ്പെട്ടു. കൂട്ടിക്കല് പ്ലാപ്പള്ളിയില് ശനിയാഴ്ച ഉച്ചക്ക് ഒന്നോടെയായിരുന്നു അപകടം. ഇവിടെ രണ്ടു വീടുകളും ഒരു കടയും ഒലിച്ചുപോയി. കാണാതായവര്ക്കായി തിരച്ചില് തുടരുകയുമാണ്. കനത്ത മഴയില് കാഞ്ഞിരപ്പള്ളി ടൗണ് വെള്ളത്തില് മുങ്ങി. നഗരത്തിലെ കടകളിലും വെള്ളം കയറി. കാഞ്ഞിരപ്പള്ളി ടാക്സി സ്റ്റാന്ഡ്, മണിമലയിലേക്കുള്ള റോഡ് എന്നിവ മുങ്ങി. ഇവിടെ ജെ.സി.ബിയടക്കം വെള്ളത്തിലായി. ആദ്യമായാണ് കാഞ്ഞിരപ്പള്ളി ടൗണില് ഇത്രയും വെള്ളം ഉയരുന്നതെന്ന് നാട്ടുകാര് പറഞ്ഞു. ഗതാഗതവും പൂര്ണമായും തടസ്സപ്പെട്ടു. ശനിയാഴ്ച ഉച്ചയോടെ വലിയതോതില് ജലനിരപ്പ് ഉയര്ന്നു. ഇത്തരത്തില് വെള്ളം ഉയരുന്നത് ആദ്യമാണെന്ന് നാട്ടുകാര് പറയുന്നു. കാഞ്ഞിരപ്പള്ളി ഇടക്കുന്നത് നിര്ത്തിയ സ്കൂള് ബസ് വെള്ളപ്പാച്ചിലില് ഒഴുകിപ്പോയി. കാഞ്ഞിരപ്പള്ളി 26ാം മൈലില് വെള്ളം കയറിയതിനാല് എരുമേലി മുണ്ടക്കയം ഭാഗത്തേക്ക് യാത്രാ നിരോധനം ഏര്പ്പെടുത്തി. പൂഞ്ഞാര് സെന്റ് മേരീസ് പള്ളിക്ക് മുന്നില് കെ.എസ്.ആര്.ടി.സി ബസ് വെള്ളക്കെട്ടില് മുങ്ങി. ഈരാറ്റുപേട്ടക്ക് പോകുന്ന ബസ് പള്ളിക്ക് മുന്നിലെ വലിയ വെള്ളക്കെട്ട് കടക്കാന് ശ്രമിക്കുന്നതിനിടെയാണ് പകുതിയോളം മുങ്ങിയത്. യാത്രക്കാരെ നാട്ടുകാര് രക്ഷപ്പെടുത്തി. ചോലത്തടം, കൈപ്പള്ളി, പാതമ്ബുഴ ഭാഗത്ത് മണ്ണിടിച്ചിലുണ്ടായി. മന്നം ഭാഗത്ത് ആള്ത്താമസമില്ലാത്ത വീട് ഒലിച്ചുപോയി. പാതാമ്ബുഴ കുഴുമ്ബള്ളിയില് പന്നിഫാം ഒലിച്ചുപോയി. പൂഞ്ഞാര് തേക്കേക്കരയില് ശനിയാഴ്ച രാവിലെ 9.40 മുതലുള്ള ഒരുമണിക്കൂറിനുള്ളില് കനത്ത മഴയാണ് പെയ്തത്. 50.2 മില്ലിമീറ്റര് മഴയാണ് ലഭിച്ചത്. പുല്ലുപാറയിലെ ഉരുള്പൊട്ടല് പെട്ടവരെ രക്ഷിച്ച് കെഎസ്ആര്ടിസി ജീവനക്കാര്. എരുമേലിയിലേക്ക് സര്വീസ് നടത്തുകയായിരുന്ന കെഎസ്ആര്ടിസി ബസിലെ ജീവനക്കാരാണ് പുല്ലുപാറയില് ഉരുള്പൊട്ടലില്പ്പെട്ടവരുടെ രക്ഷയ്ക്കെത്തിയത്. മലവെള്ളപ്പാച്ചിലില് ഒഴുകിവന്ന രണ്ടുപേരെയാണ് രക്ഷപ്പെടുത്തിയത്. ഇന്നലെ രാവിലെയാണ് പുല്ലുപാറയില് ഉരുള്പൊട്ടിയത്. ആ സമയത്ത് നിരവധി വാഹനങ്ങള്ക്കൊപ്പം കെഎസ്ആര്ടിസി ബസും റോഡിലുണ്ടായിരുന്നു. വെള്ളം ഒഴുകി ബസ്സിനടുത്തേക്ക് വരുന്ന ദൃശ്യങ്ങള് പകര്ത്തുന്നതിനിടെ ഒരു കുട്ടിയും മറ്റൊരാളും ഒഴുകിവരുന്നത് കണ്ടക്ടര് കണ്ടു. അദ്ദേഹം പെട്ടെന്ന് അവരെ ചാടിപ്പിടിച്ച് വണ്ടിയില് കയറ്റി. അതിനു ശേഷം കാറിനടിയില് ഒരു സ്ത്രീയുടെ കാല് ഉടക്കി കിടക്കുന്നത് കണ്ടു. കാര് പൊക്കി അവരെ എഴുന്നല്പ്പിച്ച് അവരെയും ബസ്സില് കയറ്റി. അവിടെയുണ്ടായിരുന്ന വാഹനങ്ങളില് ഏതാണ്ട് നൂറോളം ആളുകള് ഉണ്ടായിരുന്നു. അവരെയെല്ലാം രണ്ടു മണിവരെ സുരക്ഷിതമായ വാഹനത്തില് കയറ്റി ഇരുത്തി. പിന്നീട് ഇവരെ കാല്നടയായി മറ്റു സ്ഥലങ്ങളിലേക്ക് മാറ്റി. കെഎസ്ആര്ടിസി ഡ്രൈവര് പറഞ്ഞു. ശക്തമായ മഴയെ തുടര്ന്ന് രൂപപ്പെട്ട വെള്ളക്കെട്ടിലൂടെ കഴിഞ്ഞ ദിവസം സാഹസികമായി ബസ് ഓടിച്ച കെഎസ്ആര്ടിസി ഡ്രൈവറെ സസ്പെന്ഡ് ചെയ്തു. കോട്ടയം പൂഞ്ഞാര് സെന്റ് മേരീസ് പള്ളിക്കുമുന്നില് രൂപപ്പെട്ട വള്ളക്കെട്ടിലൂടെ ബസ് ഓടിച്ച ഡ്രൈവര് എസ് ജയദീപിനെയാണ് സസ്പെന്ഡ് ചെയ്തത്. യാത്രക്കാരുടെ ജീവന് ഭീഷണിയും ബസിന് നാശനഷ്ടവും വരുത്തിയ ഡ്രൈവറെ സസ്പെന്ഡ് ചെയ്യാന് കെഎസ്ആര്ടി മാനേജിംഗ് ഡയറക്ടര്ക്ക് ഗതാഗതമന്ത്രി ആന്റണി രാജു നിര്ദേശം നല്കുകയായിരുന്നു. ഈരാറ്റുപേട്ട ഡിപ്പോയിലെ ഡ്രൈവറാണ് എസ്. ജയദീപ്. അതേസമയം, ഇന്ന് വൈകുന്നേരം വരെ മഴ തുടരാന് സാധ്യതയുള്ളതിനാല് ജനങ്ങള് അതീവ ജാഗ്രത കാണിക്കണമെന്ന് മുഖ്യമന്ത്രി പിണറായി വിജയന് അഭ്യര്ഥിച്ചു. അപകട സാഹചര്യങ്ങളില് പെടാതിരിക്കാനുള്ള മുന്കരുതലുണ്ടാകണം. വേണ്ടിവന്നാല് മാറി താമസിക്കാനും അധികൃതരുടെ നിര്ദേശങ്ങള് പാലിക്കാനും അനാവശ്യ യാത്രകള് ഒഴിവാക്കാനും ശ്രദ്ധിക്കണം. വെള്ളത്തില് മുങ്ങിയ പാലാ ബിഷപ്പ് ഹൗസ് വെള്ളത്തില് മുങ്ങിയ മുന് എംഎല്എ പി സി ജോര്ജ്ജിന്റെ വീട് ഇന്ത്യന് എയര് ഫോഴ്സ് രക്ഷ പ്രവര്ത്തനത്തില് വെള്ളത്തിനടിയിലായ കാഞ്ഞിരപ്പള്ളി ടൗണ് പ്രളയവും ഉരുള്പൊട്ടലും സൃഷ്ടിച്ച മറ്റു നാശനഷ്ടങ്ങളുടെ ചിത്രങ്ങള്